САМҰРАТ Әсел Кенбабақызы,

Саттар Ерубаев атындағы №24 IT мектеп-лицейінің бастауыш сынып мұғалімі.

Шымкент қаласы

**ТІЛДІҢ ҚҰДІРЕТІ**

**Аңдатпа:** Бұл мақалада тілдің құдіретін ұғына отырып, ана тілімізді ұмытпай, өзге тілдің бәрін біл, өз тіліңді құрметте деген ұғымды ұрпақтан ұрпаққа жеткізу жайлы жазылған.

**Кілт сөздер:** тіл құдіреті,ана тілі.

**Аннотация**: Понимать силу языка, не забывать свой родной язык, изучать все другие языки и уважать свой собственный язык из поколения в поколение написано в этой статье.

**Ключевые слова:** языковые способности, родной язык.

**Abstract:** Understanding the power of language, not forgetting your mother tongue, learning all other languages ​​and respecting your own language from generation to generation is written in this article.

**Keywords:** language abilities, native language.

Ана тілі..... Бұл туралы қаншама айтылып келеді. Ана тілінің құдіретін қанша айтсақ та түгесу мүмкін емес. Бала кезіңде ана сүтімен бойға сіңген қасиетті туған тілдің арқасында ғана жаныңды күн шуағына бөлейсің, біле білгенге адамдағы ұлттық мақтаныштың алғашқы ұшқындары да жүрекке тіл арқылы ұялайды.

Ана тілі – халықтың өткен ұрпағын, қазіргі және келешек ұрпағын тарихи біртұтастық , мызғымас бірлік, ажырамас туыстық жағдайда мәңгілік біріктіретін ең сенімді құрал. Ана тіліміз арқылы біз халқымызды, Отанымызды танып білеміз. Халық рухының сарқылмас бастауы да тілде жатыр. Тіл – ұлттың аса ұлы игілігі әрі оның өзіне тән ажырағысыз белгісі болып саналады. Ұлттық мәдениеттің гүлденуі мен адамдардың тарихи қалыптасқан тұрақты қауымдастығы ретінде ұлттың өзінің болашағы тілдің дамуына, оның қоғамдық қызметінің кеңеюімен тығыз байланысты.

Еміреніп айтса да , тебіреніп айтса да өз тілі жөнінде өзек жарды сөз айтуға әркімнің-ақ хақысы бар. Бірақ, бұлай деу – өз тілін асқақтатып, өзгенікін аласарту деген өзімшіл ойдан тумаса керек. Тілге тілдің жаулығы жоқ. Тілге тілді қарама-қарсы қою қоғамға жат қылық. Өзге тілді құрметтеу алдымен өз тіліңді құрметтеуден басталады. «Әрбір адамның өзінің ана тіліне деген көзқарасына қарап, оның мәдени деңгейіне ғана емес сонымен қатар азаматтық қасиеттері жөнінде де мүлтіксіз баға беруге болады. Өз Отанына деген махаббат өз ана тіліне деген шынайы махаббатсыз болу мүмкін емес. Өз ана тіліне немқұрайдылықпен қарайтын адам хайуанмен бірдей. Оның ана тіліне деген немкеттілігі өз халқының өткеніне, қазіргісі мен келешегіне деген немкеттілікпен сабақтасып жатады, сондықтан да ондай зиянды», - деген еді орыс жазушысы Паустовский. Әйгілі қаламгердің бұл сөзінде жан тебірентер шындық бар. Адамгершіліктің дәні алдымен ана тілі топырағында көктейді емес пе?! Өйткені халықтың түпсіз терең даналығы, өмірден түйген өнегелері,тәлім-тәрбиесі тіл арқылы сақталып, тіл арқылы ұрпақтан-ұрпаққа жалғасып жатады. Халықтың рухани азығын ана тілі ғасырдан-ғасырға аманат ретінде жеткізіп отырады. Осыны жете түсініп, жақсы меңгерген жан өзге халықтың тіліне өгейлік көрсетпейді. Өзге тілді де қастерлеп, бағалай біледі.

Сонымен халық пен халық, ұлт пен ұлыс бірлесе өмір сүріп отырған көпұлтты мемлекет жағдайында өз халқыңды, өз тіліңді сүюмен бірге өзге халықты да құрмет тұту, тілін қастерлеу қазіргі заманның басты өлшемі болып отыр. Сондай-ақ «тілден тілдің кеңдігі болғанымен, кемдігі жоқ» деген мақал есте болғаны абзал.

Шындығына келгенде, ел-жұртымызды, туған жерімізді, оның өзен-көлдерін, оның бораны мен найзағайын ана тіліміз арқылы ғана қабылдап, оларға деген перзенттік махаббатымызды ана тіліміз арқылы жеткіземіз. Анамыздың ақ сүтімен бойымызға дарыған тілімізді ұмыту – бүкіл ата бабамызды, тарихымызды ұмытумен бірдей. Сонымен қатар, халықтың мәңгі ғұмыры оның тілінде екендігі, әрбәр тіл – өзінің халқы үшін ұлы екендігі мәлім.